La Generalitat va exigir l'octubre del 2009 a la fiscalia general de l'Estat que interposés un recurs de revisió de la sentència al Tribunal Suprem per aconseguir la nul·litat. Els republicans recorden que encara hi ha oberta una via per aconseguir-la: que la néta per part de mare del President, Maria Lluïsa Gally, amb el suport de la Generalitat, interposi un recurs. «No ens resignem», va alertar Ridao. Setanta anys després de la mort de Companys, l'únic president escollit democràticament a Europa afusellat, la seva causa només havia aconseguit fins ara un document de reparació de la memòria, entregat l'octubre passat pel govern espanyol a Gally en presència del conseller Saura. L'executiu del PSOE, però, va evitar sumar-se a la petició de nul·litat que va fer la Generalitat.